Luister: Namibiese sangeres Jezelle bly positief ondanks kankerdiagnoseJezelle. (Foto: Facebook/Jezelle) Die Namibiese sangeres Jezelle se musiekloopbaan was volspoed op dreef nadat ŉ snit, geïnspireer deur haar geboorteland, een van haar grootste treffers geword het, maar sy moet vir eers remme aanslaan nadat sy met limfklierkanker gediagnoseer is. Die pas waarteen Jezelle die afgelope paar jaar sing en toer is nou wel verlaag weens die kankerdiagnose, maar sy laat nie toe dat dit soos ŉ swaard oor haar kop hang nie. “Niemand het gesê dit gaan maklik wees nie, maar die siekte is behandelbaar,” vertel Jezelle in Maroela Media se ateljee. Dié blondekop-sangeres straal van positiwiteit, al het die kankerbehandeling wat sy ontvang reeds sy tol begin eis. ŉ Behandelingsplan wat voorlopig vier maande sal duur, lê nou vir Jezelle voor. Haar gesin en ouers ondersteun haar onvoorwaardelik en deel haar positiewe gesindheid, sê sy. “My ma het ook dadelik gesê sy gaan nie dat vrees haar beetpak nie. Ek dink my positiewe gesindheid smeer aan my ouers af. Ek moes vir my driejarige verduidelik mamma gaan nie altyd lekker voel nie en gaan nie altyd kan speel nie, en dis ongelooflik hoe sy op haar ouderdom dit verstaan. “My ondersteuners daar buite is ongelooflik. Die stories van hoop wat mense met my deel is verbysterend.” Jezelle glo die sukses van haar treffersnit, “Suidwes”, was die keerpunt in haar musiekloopbaan. Jezelle verlede jaar op toer. (Foto: Facebook/Jezelle) “Vir jare het ek gesukkel om musiek te skryf en op ŉ dag het ek gebid en vir die Here gevra dat Hy my moet help skryf as ŉ musiekloopbaan op my pad is. Binne tien dae het ek my eerste enkelsnit, ‘Vir ons mense’, geskryf, en kort daarna ‘Suidwes’, waarvoor mense nou nog vra.” Daar is nie ŉ ding soos oornagsukses nie, veral nie in die vermaakbedryf nie, benadruk sy. “Jy sing eers vir baie jare voor leë stoele en mense wat nie wil luister nie, en dan skielik kom daar ŉ liedjie uit die hemel uit wat alles verander.” Hoewel Jezelle die afgelope paar jaar saam met haar man, Johan, en driejarige dogtertjie in Pretoria woon, verlang sy gereeld terug na haar geboorteland. “Ek is baie lief vir daardie land. Ek is baie lief vir sy mense. Ek skryf die meeste van my musiek wanneer ek daar is, wanneer ek met my tone in die Namib-sand loop. Onder elke klip en agter elke boom is ŉ storie om te vertel.” Sy het besluit om haar Facebook-blad as platform te gebruik om stories van hoop met ander mense uit te ruil. Daar hou sy ook haar aanhangers op hoogte van haar mediese behandelings en vertonings. “My dokter kyk my baie snaaks aan as ek vir haar sê ek doen nog vertonings, maar wat sy nie weet nie is dat daar ŉ wonderlike energie by my vertonings is wat my nog die volgende dag laat sweef.” ŉ Back A Buddy-fonds is vir Jezelle se mediese onkostes gestig. “Ek wens ek kon al die mense wat reeds bygedra het bymekaarkry en persoonlik dankie sê. Dit is ongelooflik om te sien hoe oop mense se harte is, en elke bietjie help.” Sy sê die feit dat haar siekte behandelbaar is, gee haar hoop. “Ek gee nie om hoe ek by die eindpunt uitkom nie, solank ek daar kom. Positiwiteit is ŉ keuse en die wêreld is donker genoeg. Waar ons vir mense kan hoop gee, moet ons dit doen.”